钦定古今图书集成/明伦汇编/官常典/第525卷 > 董文蔚
## 钦定古今图书集成/明伦汇编/官常典/第525卷 > 董文蔚

按《元史董俊传》：“文蔚，字彦华，俊之次子也。重厚寡言，
不事嬉戏，立志勤苦，读书忘倦。及长，善骑射，膂力绝
人，事母至孝，接人谦恭，凡所与交，贵贱长幼，待之无
异。至于一揖必正容，端体俛首几至于地，徐徐起拱，
人所难能。兄文炳为槁城令，厉精于政，家务悉委之，
凡供给祭祀宾客之事，无不尽心。辛丑起民兵南征”，
文炳命文蔚率十有七人，私整鞍马衣甲，自为一队，
与众军渡淮。甲寅，世祖收大理，还驻六盘山。文炳以
文蔚孝谨公勤，可委以事，解所佩金符以让。帝嘉赏
之，授槁城等处行军千户。南镇邓州，与荆、襄接境，沿
边城壁未筑。是年冬十一月修光化，乙卯立毘阳，丙
辰筑枣阳，文蔚悉总之。治板干，具畚锸，储糇粮，运木
石，程其工力，时其饥饱，药其疾病。见执役者，常以善
言抚之，弗事威猛。众咸感曰：“他将领役，鞭棰怒辱，不
恤困苦。今董侯慈惠若此，我曹安忍负之？”各尽力成
之。丁巳，攻襄樊城，南据汉江，北阻湖水，卒不得渡。文
蔚夜领兵士于湖水狭隘之处，伐木拔根，立于水实，
以薪草为桥梁，顷之即成。至晓，师悉渡，围已合，城中
大惊异之。文蔚复统拔都军以当前行，夺其外城，论
功居最。己未，宪宗伐宋，入川蜀，文蔚奉诏，将邓之选
兵西上，由褒斜历剑阁，而剑、阆诸州，平地不能守，置
州事于山。师行，大获云顶、长宁、苦竹诸砦。长驱而前，
至钓鱼山，崖壁巉峭，惟一径可登，恃险阻，未即降。帝
命攻之，文蔚以次往攻，迺激厉将士，挟云梯，冒飞石，
履崎岖以登，直抵其寨苦战，顷之，兵士被伤乃还。帝
亲见之，加以赏赉。中统二年，世祖置武卫军，文蔚以
邓兵入为千户。帝北狩，留屯上都。三年，李璮反，据济
南，文蔚以麾下军围其南面，春秋力战，城破，璮诛，奏
功还。至元五年七月十七日，以疾卒于上都之炭山。
弟文忠，时为枢密佥院，乞护丧南还，帝甚悯之。泰定
中，赠“明威将军、佥右卫使司事、上骑都尉、陇西郡伯。”